Ο υπουργός Οικονομικών Χρ. Σταϊκούρας εντός της επόμενης χρονιάς θα καταθέσει δεύτερο φορολογικό νομοσχέδιο, που θα προβλέπει ριζικές αλλαγές στις ηλεκτρονικές συναλλαγές.

Μείωση του ΕΝΦΙΑ κατά 20% το 2020 και 10% το 2021, ανώτατο συντελεστή 42%, και χαμηλότερο φόρο κατά 60% για τους ελεύθερους επαγγελματίες με εισοδήματα έως 10.000 ευρώ, θα προβλέπει μεταξύ άλλων το φορολογικό νομοσχέδιο που κατατίθεται στα τέλη του μήνα στη Βουλή.

Ωστόσο, μετατίθεται χρονικά η μείωση του ΦΠΑ κατά δύο ποσοστιαίες μονάδες (από το 24% στο 22% και από το 13% στο 11%) καθότι το κόστος είναι τεράστιο για τον προϋπολογισμό, ενώ εντός του 2020 θα κατατεθεί δεύτερο φορολογικό νομοσχέδιο που θα προβλέπει ριζικές αλλαγές στις ηλεκτρονικές συναλλαγές των φορολογουμένων με τις επιχειρήσεις, αλλά και των επιχειρήσεων με το κράτος. Σύμφωνα με πληροφορίες, οι αλλαγές στη φορολογία που θα ξεκινήσουν από το 2020, είναι οι εξής:

ΕΝΦΙΑ: Το σχέδιο νόμου θα προβλέπει τη μείωση του φόρου επί των ακινήτων κατά 30% οριζόντια για όλους τους ιδιοκτήτες ακινήτων.

Το 2020 η μείωση θα είναι της τάξης του 20% και το 2021 κατά 10%. Αυτό σημαίνει ότι το κόστος για τον προϋπολογισμό τον πρώτο χρόνο θα φθάσει στα 565 εκατ. ευρώ και το 2021 στα 285 εκατ. ευρώ.

Με τη μείωση αυτή κάποιος ιδιοκτήτης ακινήτου που σήμερα πληρώνει ΕΝΦΙΑ 500 ευρώ, θα διαπιστώσει το 2020 ότι ο φόρος θα είναι μειωμένος κατά 100 ευρώ και θα διαμορφωθεί στα 400 ευρώ, ενώ το 2021 ο φόρος θα περιορισθεί περαιτέρω.

Αλλος ιδιοκτήτης ακινήτων που σήμερα πληρώνει 2.500 ευρώ, θα διαπιστώσει ότι ο φόρος περιορίζεται το 2020 κατά 500 ευρώ και συγκεκριμένα θα διαμορφωθεί στα 2.000 ευρώ. Το 2021 θα μειωθεί κατά 10%.

Φόρος εισοδήματος φυσικών προσώπων: Ο εισαγωγικός συντελεστής θα διαμορφωθεί στο 9%, ενώ ο ανώτατος στο 42%. Συγκεκριμένα, το σχέδιο νόμου θα προβλέπει διατήρηση του αφορολόγητου ορίου στα 8.636 ευρώ και εισαγωγικό συντελεστή 9% (από 22% σήμερα). Το αφορολόγητο θα προσαυξάνεται κατά 1.000 ευρώ για κάθε παιδί.

Ο ανώτατος συντελεστής θα διαμορφωθεί στο 42% από 45%. Ο εισαγωγικός συντελεστής 9% θα αφορά εισοδήματα έως 10.000 ευρώ, ενώ πάνω από αυτόν θα υπάρχουν τουλάχιστον 5 φορολογικά κλιμάκια. Αυτό σημαίνει ότι ο φόρος εισοδήματος για έναν μισθωτό χωρίς παιδιά με ετήσιο εισόδημα 10.000 ευρώ, από 300 ευρώ που ανέρχεται σήμερα, θα μειωθεί στα 122,76 ευρώ. Θα έχει δηλαδή φορολογικό όφελος 177,24 ευρώ.

Φόρος εισοδήματος ελευθέρων επαγγελματιών: Ο φόρος για τους έχοντες εισοδήματα έως 10.000 ευρώ θα μειωθεί κατά 60% με τον συντελεστή του 9%. Συγκεκριμένα, σήμερα κάποιος ελεύθερος επαγγελματίες φορολογείται για εισόδημα 10.000 ευρώ με συντελεστή 22% και πληρώνει στην εφορία 2.200 ευρώ. Με τις αλλαγές που προωθούνται, ο φόρος για τον ανώτερο επαγγελματία θα περιοριστεί στα 900 ευρώ. Δηλαδή όφελος 1.300 ευρώ.

Φορολογία επιχειρήσεων: Μείωση του φορολογικού συντελεστή στα επιχειρηματικά κέρδη στο 20% (σήμερα είναι 28%). Το σχέδιο προβλέπει τη μείωση του συντελεστή στο 24% το 2020 και στο 20% το 2021. Επίσης, προβλέπει τη μείωση της φορολογίας στα μερίσματα στο 5% από 10% από το 2020. Για παράδειγμα, μια μικρή επιχείρηση σήμερα, με φορολογητέο εισόδημα ύψους 30.000 ευρώ, πληρώνει στην εφορία 8.400 ευρώ (δεν συνυπολογίζεται προκαταβολή φόρου, τέλος επιτηδεύματος).

Μετά τη φορολόγηση, το ποσό που μπορεί να διανεμηθεί στους μετόχους ανέρχεται στις 21.600 ευρώ, ποσό από το οποίο το κράτος θα πάρει 2.160 ευρώ. Το 2020 με τη μείωση του συντελεστή στο 24% και του φόρου στα μερίσματα στο 5%, οι μέτοχοι θα μοιραστούν 21.660 ευρώ και το 2021 το ποσό των 22.800 ευρώ. Με βάση τα παραπάνω, ο μέσος συντελεστής φορολόγησης των επιχειρήσεων (φόρος εισοδήματος και φόρος επί των μερισμάτων) από 35,2% που είναι σήμερα, θα μειωθεί στο 27,8% το 2020 και το 2021 στο 24%.

Σχεδιάζονται αλλαγές στα όρια των ηλεκτρονικών συναλλαγών

Προσπάθειες εξορθολογισμού της κλίμακας με την οποία φορολογούνται τα εισοδήματα από ακίνητα θα επιχειρήσει το οικονομικό επιτελείο. Απαραίτητη προϋπόθεση είναι η μέτρηση του κόστους των παρεμβάσεων, καθώς το πακέτο των μέτρων είναι περιορισμένο για τα επόμενα χρόνια. Αυτό που απασχολεί το νέο οικονομικό επιτελείο είναι ο δεύτερος φορολογικός συντελεστής, ο οποίος ανέρχεται στο 35%. Συγκεκριμένα, σήμερα, το εισόδημα από ακίνητη περιουσία φορολογείται αυτοτελώς, σύμφωνα με την παρακάτω κλίμακα:

• 0 – 12.000 ευρώ συντελεστής 15%.

• Από 12.001 έως 35.000 ευρώ συντελεστής 35%.

• Από 35.001 και πάνω συντελεστής 45%. Στις προθέσεις της κυβέρνησης είναι ο δεύτερος συντελεστής να περιοριστεί στο 20% ή 25%. Στην περίπτωση που το κόστος είναι απαγορευτικό, το σχέδιο θα μεταφερθεί για το 2021.

Στο μεταξύ, εντός του 2020 αναμένεται η κατάθεση ακόμη ενός φορολογικού νομοσχεδίου, το οποίο θα αφορά τις ηλεκτρονικές συναλλαγές. Σύμφωνα με πληροφορίες, είναι εξαιρετικά πιθανό να αλλάξουν οι συντελεστές για το χτίσιμο του αφορολόγητου ορίου. Επίσης, σχεδιάζεται και η μείωση του ορίου χρήσης μετρητών. Το όριο των 500 ευρώ ενδεχομένως να διαφοροποιείται ανά κλάδο, ανάλογα με τον κίνδυνο για φοροδιαφυγή.